A touz ces qui verront ces presentes lettres, nos Johans de Chastel Villain, sires de Luzi et d’Uchom, façons savoir que come honorable hons nostres bien amez maistres Johans Moret de Borbon, chantres d’Ostun, qui ou temps passé nos hai fait mout de biens, servises et cortisies et encor fait de jour en jour, hait acquis en heritage perpetuel et en franc aleuf de Guillaume d’Alone, escuer, nostre feaul, tout ce que li diz Guillaumes havoit, pohoit et devoit havoir en la ville de Montiot et es appertenances de nostres chastelerie d’Uchon, soit en homes, mex, terres, prez, tailles, censives, corvées, estanz, bois et en toutes autres chouses, queque non que l’on les pusse apaler, avec la basse justice dou dit leu jusques à sexante soubz, enclouz de danz les sexante soubz, la quelle basse justice, tant seulement, muet et est de nostre fié et en estoit li diz Guillaumes en nostre foy et hommage: nos en recompensation des diz biens et services, de certene science et par grant deliberation de consoil, donons, cessons, quittons et otrions au dit maistre Jehan pour luy et pour les siens et à ces qui auront cause de luy à touz jourz mais le dit fié et hommage de la dicte basse justice, ensamble la blaerie dou dit leu et tout le droit que nous povons havoir ou dit leu et es appertenances pour cause dou dit fié et de la dicte blaerie, en tel maniere que nos ne nostres hoirs ne porrons de ci en avant riens demander ne reclamer au dit leu, fié, ne autre chouse, fors solement la haute justice et le ressort. Et promectons en bone foy pour nous et pour nos hoirs et sus l’obligation de touz nos biens ceste donation anxint faite tenir et garder touz jourz mais, sanz venir en contre. Et renonçons en ce fait à exception, etc. Ou tesmoing de la quel chose, nous havons fait mettre nostre propre seaul en ces presentes lettres faites et donées le unzayme jour de fevrier, l’an de grace mil CCC trante et quatre.